**Du må kunne stole på kommunen din**

**Kommunene fatter vedtak og andre forvaltningsbeslutninger av stor betydning for innbyggerne. Det er derfor avgjørende for innbyggernes rettsikkerhet at kommunene følger lover og regler. Feil i saksbehandlingen og lovforståelsen kan få store konsekvenser for enkeltpersoner.**

*Av xxxx*

Det er også vesentlig at innbyggernes lovbestemte rett til veiledning, klage og overprøving sikres, uavhengig av geografisk tilhørighet, økonomi og egne ressurser. Tilgang til juridisk kompetanse i kommunene er en forutsetning for å oppfylle disse kravene.

**Halvparten mangler jurist**  
Dessverre er ikke denne forutsetningen til stede i store deler av landet. Nesten halvparten av norske kommuner, 45 prosent, har ikke en eneste jurist ansatt (Rambøll 2020).

Dette forteller at kvaliteten på saksbehandlingen vil kunne variere mye fra kommune til kommune. En kvalifisert juridisk vurdering av saker med stor betydning for innbyggerne er dessverre ikke på plass over alt. Dette er en uholdbar situasjon.

Alle innbyggere bør kunne føle seg trygge på at de får de rettighetene loven gir dem, uansett hvilken kommune de bor i. Kommunens saksbehandling og avgjørelse bør være i tråd med loven, uansett hvor i landet du bor. Hvis kommunen er for liten eller har for svak økonomi til å ansette en jurist, kan interkommunalt samarbeid om juriststillinger være et alternativ.

**Har tillit til jurister**  
Jurister ansatt i kommunen kan redusere omfanget av ressurskrevende tvister med innbyggere og andre private aktører. Kommunen sparer også ressurser ved å unngå unødvendige omgjøringer av vedtak i overordnet forvaltningsorgan eller domstolene.

Dessuten styrker riktig juridisk saksbehandling innbyggernes tillit til kommunen. Hele 70 % av befolkningen har stor tillit til jurister i kommunene (Respons Analyse for Juristforbundet 2020).

Alle kommuner, små som store, har det samme lovpålagte ansvaret for å løse oppgaver, uavhengig av størrelse, økonomi og antall innbyggere i kommunen.

Juristforbundet er bekymret for innbyggernes rettsikkerhet i mindre kommuner, kommuner som enten ikke ser behovet for eller tar seg råd til å prioritere fagkompetanse. Hvordan ivaretas innbyggernes rettsikkerhet i kommuner som ikke har jurister i sin forvaltning?